Talba għall-ħniena Ftakar, Mulej, xi ġralna! Ħares u ara l-għajb tagħna! Wirtna għadda għand l-istranġieri; djarna għand il-barranin. Sfajna ltiema bla missier, ommijietna sfaw bħar-romol. Ilmitna bil-flus nixorbu. Bil-madmad f'għonqna jsuquna, il-ħatab tagħna bil-flus jiġina, infnejna u mistrieħ m'għandniex. Lejn l-Eġittu middejna jdejna, u lejn l-Assirja biex bil-ħobż nixbgħu. Dinbu missirijietna u ntemmu lkoll, u tgħabbejna aħna bi ħżunithom . Ilsiera jaħkmu fuqna , min jeħlisna m'għandna 'l ħadd. Nissugraw ħajjitna biex niksbu ħobżna, minħabba x-xabla fid-deżert. Ġildna jikwi bħal forn, minħabba l-ħruq tal-ġuħ. Kasbrulna n-nisa f'Sijon, ix-xebbiet tagħna fi bliet Ġuda. Il-prinċpijiet għallquhom b'idejhom, u wiċċ ix-xjuħ ma tawhx il-ġieħ. Iż-żgħażagħ tgħabbew bil-mitħna; it-tfal jogħtru taħt il-ħatab. Ix-xjuħ ħallew bieb il-belt ; iż-żgħażagħ daqq il-korda. Il-ferħ ta' qalbna ntemm; iż-żfin tagħna f'vistu nbidel. Il-kuruna fuq rasna waqgħet; jaħasra għalina għax dnibna! Għalhekk imradna b'qalbna, u għajnejna ddallmu. Għax l-għolja ta' Sijon ħerba, ix-xakalli jiġġerrew fiha. Imma int, Mulej, tibqa' għal dejjem, it-tron tiegħek minn żmien għal żmien. Għaliex sa tinsiena għal dejjem, tabbandunana għal dan it-tul ta' żmien? Reġġagħna, Mulej, lejk, u nerġgħu lura, ġeddilna jiemna bħal dari. Jaqaw irmejtna għalkollox? Mhux biżżejjed għadabt għalina?